La Llei orgànica 9/1995, de 20 de novembre, de la participació, l'avaluació i el govern dels centres docents va establir els òrgans col·legiats de govern dels centres docents públics, la seva composició i competències i els requisits per ser-ne membre, així com el procediment per a la designació del director del centre.
Va fixar, també, els requisits per poder presentar la candidatura.
Les previsions d'aquesta Llei van ser desenvolupades pel Decret 352/2000, de 7 de novembre (DOGC núm. 3263, de 10.10.2000), pel qual es regulen la constitució i la composició del consell escolar i l'elecció, nomenament i cessament del director o directora i dels altres òrgans unipersonals dels centres docents públics.
L'entrada en vigor de la Llei orgànica 10/2002, de 23 de desembre, de qualitat de l'educació, ha significat una modificació profunda de la situació anterior.
Així, el consell escolar i el claustre de professors deixen de ser òrgans de govern i esdevenen òrgans de participació en el control i la gestió dels centres, i el càrrec de director o directora es proveeix a través d'un concurs de mèrits entre el professorat que presenta la seva sol·licitud.
Tanmateix, per aconseguir els objectius de millora de la gestió i de reforçament de l'autonomia de la funció directiva per impulsar i desenvolupar projectes de millora de la qualitat educativa, fixats per l'esmentada Llei orgànica, cal una funció directiva que respongui a un model propi de gestió educativa i que, al mateix temps, reculli el millor de la nostra tradició pedagògica.
A més, els centres docents han de donar resposta a les noves exigències socials i educatives, que impliquen un notable canvi en l'organització i en la gestió dels centres i en les estratègies educadores.
L'objectiu de millora de la qualitat educativa requereix, a més d'una direcció més i millor preparada tècnicament i pedagògica, amb un alt grau d'implicació amb el fet educatiu i compromesa amb el centre i amb el seu entorn, el compromís dels òrgans de participació en el control i gestió dels centres amb el projecte educatiu de centre i amb un projecte de direcció.
Les persones que assumeixin la funció directiva han de posseir els mèrits i les capacitats adients per fer-ho possible.
En conseqüència, es fa necessari establir una nova regulació específica d'aquests aspectes essencials de la gestió dels centres docents públics.
El capítol 2 d'aquest Decret regula la composició i la constitució del consell escolar dels centres públics i concreta la participació dels òrgans de govern, dels professionals de l'ensenyament, de l'alumnat i de les seves famílies, de l'entorn social i professional i dels ajuntaments.
Aquesta concreció de la participació es fa compatible amb la necessària autonomia del centre per fixar el nombre de membres de cada sector electiu del consell escolar.
Així mateix, assigna determinades competències reguladores al reglament de règim interior del centre o, directament, al consell escolar.
El capítol 3 té per objecte la regulació del procediment de selecció del director i el nomenament i cessament dels òrgans de govern dels centres docents públics.
Així, d'acord amb el que disposen els articles 86 i següents de la Llei orgànica 10/2002, de 23 de desembre, de qualitat de l'educació, la selecció dels candidats a la direcció del centre es fa mitjançant un concurs de mèrits.
En aquest procediment de selecció, els mèrits acadèmics i professionals, així com l'experiència adquirida en el treball prèviament realitzat, particularment en l'exercici de la direcció.i la seva valoració., són els aspectes bàsics a tenir en compte.
Dins els mèrits professionals, el projecte de direcció constitueix un mitjà idoni perquè les persones candidates acreditin la seva capacitat per ocupar el lloc concret al qual opten, atenent tant a criteris de gestió com de lideratge pedagògic.
Per això, el projecte de direcció ha d'estar relacionat amb les característiques i el projecte educatiu del centre al qual s'opta.
La vinculació entre el projecte educatiu, els trets específics i necessitats concretes de cada centre i el projecte de direcció s'insereix en els objectius de millora de la gestió i de reforçament de l'autonomia de la funció directiva explicitats per la Llei orgànica 10/2002, de 23 de desembre, de qualitat de l'educació.
El procediment de selecció per a la direcció es fa ressò, per tant, de l'important paper que la nostra legislació atorga al projecte educatiu en la definició dels objectius generals de cada centre docent, com a expressió de la participació de la comunitat educativa i de l'autonomia de centre i és per això que, en el marc d'aquesta participació, es preveu que les comissions de selecció, atenent les circumstàncies del centre, puguin demanar el parer del consell escolar respecte dels projectes de direcció.
El capítol 4 regula els òrgans de coordinació i assigna a la direcció del centre la competència per al nomenament del òrgans unipersonals de coordinació, reforçant, així, la funció directiva.
El capítol 5 estableix els òrgans de govern i els òrgans de participació i control de les zones escolars rurals, adequant-ne l'estructura a les seves característiques.
Finalment, el capítol 6 s'ocupa de la regulació dels òrgans de govern i dels òrgans de participació dels centres de formació d'adults.
En virtut d'això, a proposta de la consellera d'Educació, amb l'informe del consell escolar de Catalunya i de la Comissió de Govern Local, efectuat el tràmit previ de consulta i participació amb els representants del personal al servei de les administracions públiques, d'acord amb el dictamen de la Comissió Jurídica Assessora i amb la deliberació prèvia del Govern,
1.1 L'objecte d'aquest Decret és la regulació de la constitució i la composició del consell escolar, de la selecció, el nomenament i el cessament del director o la directora i del nomenament i el cessament dels altres òrgans de govern i de coordinació dels centres docents públics.
1.2 El capítol 2 d'aquest Decret, relatiu a la constitució i a la composició del consell escolar, és d'aplicació a tots els centres docents públics de Catalunya.
1.3 Els capítols 3 i 4, referents a la selecció del director o la directora i al nomenament i al cessament dels òrgans de govern i de coordinació dels centres docents, només són d'aplicació als centres de la Generalitat de Catalunya la gestió dels quals té encomanada el Departament d'Educació.
2.1 El consell escolar dels centres docents públics és compost per:
c) Un regidor o un representant de l'Ajuntament, del terme municipal en el qual es troba el centre.
e) Un nombre determinat de representants de l'alumnat i dels pares o tutors dels alumnes elegits per i entre ells, respectivament.
f) Un representant del personal d'administració i serveis del centre.
g) Un membre designat per l'associació de pares i mares d'alumnes més representativa, d'acord amb el seu nombre d'associats.
h) El secretari del centre, que actua com a secretari del consell escolar, amb veu i sense vot.
2.2 En el cas dels centres que imparteixen cicles formatius de dues o més famílies professionals, o en què almenys el 25% de l'alumnat està cursant ensenyaments de formació professional o d'arts plàstiques i disseny, ensenyaments de grau mitjà o de grau superior de música o ensenyaments de grau mitjà o de grau superior de dansa, forma part del consell escolar un representant proposat per les organitzacions empresarials o institucions laborals presents en l'àmbit d'acció del centre, amb veu i sense vot.
2.3 En els centres d'educació especial i en els centres ordinaris amb unitats específiques d'educació especial, forma part del consell escolar un representant del personal d'atenció educativa complementària.
2.4 El nombre de representants del professorat elegits pel claustre no pot ser inferior a un terç del total de membres del consell escolar.
2.5 El nombre de representants de l'alumnat i dels pares d'alumnes, en conjunt, no pot ser inferior a un terç del total de membres del consell escolar.
En els col·legis d'educació infantil i primària, l'alumnat de tercer cicle pot participar en el consell escolar en els termes que estableixi el reglament de règim interior, amb veu i sense vot.
En els instituts d'educació secundària no poden ser representants de l'alumnat aquells que cursen primer o segon curs d'educació secundària obligatòria, però podran participar-hi en els termes que estableixi el reglament de règim interior, amb veu i sense vot.
En els instituts d'educació secundària i altres centres docents amb representants de l'alumnat i dels pares d'alumnes, el nombre global de representants és parell i la representació és per parts iguals entre ambdós sectors.
En els centres que imparteixen exclusivament ensenyaments que duen a l'obtenció de títols acadèmics amb equivalència universitària, en les escoles oficials d'idiomes, en les escoles d'art, en els centres que imparteixen ensenyaments de règim especial d'esports i en els centres que imparteixen ensenyaments exclusivament a alumnes majors de divuit anys, no hi ha representació dels pares d'alumnes.
En cap cas poden ser escollits representants dels alumnes aquells que han estat objecte de sanció per conductes greument perjudicials per a la convivència del centre durant el curs en què es du a terme el procés electoral o en l'immediat anterior.
2.6 El consell escolar del centre estableix el nombre total de representants de cada sector respectant els criteris esmentats en els apartats anteriors d'aquest article.
La direcció del centre, o l'administració titular quan el centre no és de la Generalitat de Catalunya, notifica la configuració del consell escolar als serveis territorials corresponents del Departament d'Educació.
No es pot modificar la configuració del consell escolar del centre fins que no han passat tres anys des que és determinada.
2.7 La condició de membre electe del consell escolar del centre s'adquireix per quatre anys.
Cada dos anys es renova la meitat dels membres representants del professorat i la meitat dels membres representants de l'alumnat i dels pares d'alumnes, sens perjudici que es puguin cobrir d'immediat les vacants que es produeixin.
La vacant que es produeix en el consell escolar és ocupada pel procediment establert al reglament de règim interior del centre.
Si aquest no ho preveu, la vacant és ocupada pel següent candidat més votat en les darreres eleccions, sempre que mantingui els requisits que el van fer ser elegible com a representant.
Si no hi ha més candidats per cobrir la vacant, aquesta queda sense cobrir fins a la propera renovació del consell escolar.
El nou membre ha de ser nomenat pel temps de mandat que li restava a la persona que ha causat la vacant.
2.8 La condició de membre del consell escolar es perd quan es cessa en el càrrec que comporta ser-ne membre, quan es deixa de complir algun dels requisits necessaris per ser elegible o quan l'òrgan que l'ha designat revoca la designació.
3.1 Les eleccions per a la constitució inicial o renovació parcial dels membres del consell escolar les convoca el director del centre amb un mínim de quinze dies hàbils d'antelació a la data de realització de les votacions.
Dins dels quinze dies esmentats els candidats poden donar a conèixer les seves propostes utilitzant mitjans que no interfereixin en la marxa ordinària del centre.
3.2 Les eleccions a membres dels sectors electius s'efectuen els anys parells.
Tot el procés s'efectua entre els dies 2 de novembre i 15 de desembre, de tal manera que:
a) quedin constituïdes les meses electorals abans del 12 de novembre;
b) es realitzin les eleccions dels representants dels diferents sectors entre el 23 i el 30 de novembre;
c) quedi constituït el consell escolar abans del 15 de desembre.
Si l'últim dia d'algun dels terminis és inhàbil, s'entén prorrogat fins al primer dia hàbil següent.
4.1 Són candidats dels diferents sectors:
a) Del sector de professorat: tots els membres del claustre.
b) Del sector de pares: els pares i els tutors d'alumnes del centre que exerceixen la pàtria potestat o la tutela d'aquests i figuren en el corresponent cens electoral.
Les candidatures poden presentar-se acompanyades de l'aval d'una associació de pares i mares d'alumnes o d'una relació de pares que avalen el candidat.
c) Del sector de l'alumnat: tot l'alumnat del centre que figura en el corresponent cens electoral i no està afectat per les limitacions de l'article 2.5 d'aquest Decret.
Les candidatures poden presentar-se acompanyades de l'aval d'una associació d'alumnes o d'una relació d'alumnes que avalen el candidat.
d) Sector de representants del personal d'administració i serveis: tots els membres del cens electoral del personal d'administració i serveis.
e) Sector de representants del personal d'atenció educativa complementària: els membres del cens electoral del personal d'atenció educativa complementària.
4.2 Aquelles persones que en un mateix centre formen part de més d'un sector de la comunitat escolar només poden presentar-se com a candidates per un dels sectors.
Així mateix, els membres nats del consell escolar que alhora formen part d'un sector que hi és representat no poden presentar-se com a candidats.
4.3 Si el nombre de candidats a membres del consell escolar d'un determinat sector és inferior al nombre de llocs a cobrir, tots els membres del sector corresponent són elegibles com a representants d'aquest sector en el consell escolar.
Si el membre elegit en aquestes circumstàncies és un membre del professorat, un membre del personal d'administració i serveis o un membre del personal d'atenció educativa complementària, ha d'assumir la representació.
Si és membre de l'alumnat o del sector de pares, i no vol assumir-la, el lloc queda vacant fins a la convocatòria següent.
Per a cada sector de la comunitat escolar, tret del sector dels representants del personal d'administració i serveis i del de representants del personal d'atenció educativa complementària, es constitueix una mesa electoral, presidida pel director del centre, encarregada d'aprovar el cens electoral, de publicar la relació de candidats amb tres dies d'antelació a la votació, d'organitzar la votació, de fer l'escrutini i de fer constar en acta pública els resultats de la votació, així com de resoldre els dubtes i reclamacions que es puguin presentar.
a) Per a l'elecció dels representants del professorat, la mesa electoral està formada pel director, o òrgan de govern en qui delegui, pel professor amb més antiguitat al centre i pel professor amb menys antiguitat, que actua de secretari.
Si tenen la mateixa l'antiguitat, en forma part el professor de major o menor edat, respectivament.
b) Per a l'elecció del sector dels representants dels pares d'alumnes, la mesa electoral està formada pel director del centre, o òrgan de govern en qui delegui, i per dos membres d'aquest sector designats per sorteig entre tots els que integren el cens d'aquest sector; d'entre els designats, el de menys antiguitat al centre actuarà de secretari.
c) Per a l'elecció dels representants de l'alumnat, la mesa electoral està formada pel director del centre, o per l'òrgan de govern en qui delegui, i per dos membres d'aquest sector designats per sorteig entre els alumnes elegibles del centre; l'alumne de curs superior actuarà de secretari i, en cas de coincidència, el de major edat.
d) Per a l'elecció del representant del personal d'administració i serveis i per a l'elecció del representant del personal d'atenció educativa complementària, la mesa electoral, que és única, està formada pel director, o òrgan de govern en qui delegui, pel secretari del centre, que exercirà també aquesta funció en la mesa electoral, pel membre del personal d'administració i serveis amb més antiguitat en el centre i pel membre del personal d'atenció educativa complementària amb més antiguitat en el centre.
Quan coincideix personal de la mateixa antiguitat, en forma part el de major edat.
Formen part del cens electoral de cada un dels sectors:
a) En el cas del professorat, tots els professors que integren el claustre en el moment de la convocatòria.
b) En el cas dels pares d'alumnes, tots els pares i tots els tutors legals, els fills i els pupils dels quals estan matriculats al centre en el moment de la convocatòria de les eleccions.
c) En el cas de l'alumnat, tots els alumnes que estan matriculats al centre en el moment de la convocatòria d'eleccions.
d) En el cas dels representants del personal d'administració i serveis, tot el personal d'administració i serveis funcionari o contractat per l'administració titular, o per l'administració local en el cas dels col·legis d'educació infantil i primària i dels col·legis d'educació especial, que presta serveis al centre en el moment de la convocatòria.
e) En el cas dels representants del personal d'atenció educativa complementària tot el personal d'atenció educativa complementària funcionari o contractat per l'administració titular i que presta serveis al centre.
El director fa públics al tauler d'anuncis els censos electorals de cada sector en el moment de la convocatòria de les eleccions.
Així mateix, obre un termini de tres dies per a la presentació de reclamacions en relació amb els censos electorals i pren les mesures per a la resolució de les reclamacions de tal manera que els censos definitius, que aproven les respectives meses electorals, es fan públics amb una antelació de set dies respecte a la data de les eleccions de cada sector.
7.1 En relació amb les eleccions del sector de representants del professorat:
a) L'elecció s'efectua en una sessió extraordinària del claustre convocada amb aquest únic punt en l'ordre del dia.
b) Cada professor pot votar un nombre màxim de candidats igual al nombre de representants d'aquest sector a elegir en el consell escolar.
7.2 En relació amb les eleccions del sector de representants dels pares d'alumnes:
a) Les associacions de pares i mares d'alumnes o els grups de pares que avalen un candidat poden designar-ne un que actua a la mesa electoral com a supervisor.
b) El nombre màxim de candidats que pot ser votat per cada elector és igual al nombre de representants d'aquest sector a elegir en el consell escolar.
7.3 En relació amb les eleccions del sector de representants de l'alumnat:
a) Les associacions d'alumnes o els grups d'alumnes que avalen un candidat poden designar-ne un que actua a la mesa electoral com a supervisor.
b) El nombre màxim de candidats que pot votar cada elector és igual al nombre de representants que aquest sector tingui a elegir en el consell escolar.
7.4 En relació amb les eleccions del sector de representants del personal d'administració i serveis, cada membre pot votar, com a representant d'aquest sector, un candidat.
7.5 En relació amb les eleccions del sector de representants del personal d'atenció educativa complementària, cada membre pot votar, com a representant d'aquest sector, un candidat.
7.6 El director precisa les hores de votació de cada sector en la convocatòria de les eleccions, d'acord amb les característiques del centre i la possibilitat horària dels electors, per tal d'afavorir i garantir l'exercici del dret de vot.
7.7 Les votacions són personals, directes i secretes.
No s'admet la delegació de vot ni el vot per correu.
En el cas dels pares d'alumnes, poden votar el pare i la mare o tutor respectiu, llevat que la pàtria potestat de l'alumne estigui conferida en exclusiva a un dels pares, cas en el qual només aquest té dret de vot.
El reglament de règim interior de cada centre pot establir el procediment per dirimir situacions d'empat en el procés electoral.
Si el reglament de règim interior no ho preveu, es considera elegit el candidat de més edat.
7.8 Una vegada finalitzat el procés electoral, es constitueix el consell escolar del centre en el termini de quinze dies a partir de l'última elecció i prenen possessió els nous membres.
En el termini de trenta dies hàbils des de la constitució del consell escolar, es constituiran les comissions que escaigui, previstes al reglament orgànic i al reglament de règim interior del centre.
El secretari estén acta de la sessió de constitució del consell escolar.
El director del centre, o l'administració titular si no ho és la Generalitat de Catalunya, tramet al director o directora dels serveis territorials del Departament d'Educació que correspongui, còpia autenticada de les actes del procés de constitució del consell escolar.
8.1 En el cas de centres de nova creació en què es constitueix per primera vegada el consell escolar, el director estableix el nombre de representants de cada sector respectant els criteris establerts en l'article 2 d'aquest Decret i convoca eleccions per cobrir tots els llocs del consell escolar no més tard del 15 d'octubre.
Tot el procés d'elecció dels membres i la constitució del consell escolar ha de realitzar-se abans del 30 de novembre.
8.2 En la primera renovació parcial posterior a la constitució inicial se substitueix la meitat dels representants del professorat i la meitat dels representants de l'alumnat i dels pares d'alumnes.
Aquesta primera renovació no es du a terme abans que no hagi transcorregut un any des de la constitució inicial del consell.
El consell escolar decideix per majoria absoluta els criteris per determinar els membres de cada sector afectats per la primera renovació parcial, o bé decideix directament, també per majoria absoluta, quins són els membres concrets de cada sector afectats per la renovació parcial.
En el cas que no s'assoleixi la majoria exigida, s'apliquen els criteris següents:
a) Sector de professorat: els afectats per la renovació parcial són successivament els de més recent destinació al centre, els de menys antiguitat com a funcionari de carrera al cos actual i els de menys edat.
b) Sectors d'alumnat i de pares d'alumnes: els afectats per la renovació són els alumnes i els pares d'alumnes que, atesa l'edat, i el curs escolar, abans els correspongui deixar de ser membres de la comunitat educativa del centre.
En el cas que coincideixin diversos, l'afectat és el de menys edat.
9.1 La selecció per al nomenament de director d'un centre públic s'efectua mitjançant concurs de mèrits entre el professorat funcionari de carrera dels cossos del nivell educatiu i règim al qual pertany el centre.
9.2 La selecció es regeix pels principis de publicitat, mèrit i capacitat.
9.3 Els requisits per participar en el concurs de mèrits són els següents:
a) Tenir una antiguitat de cinc anys com a mínim en el cos de la funció pública docent des del qual s'hi opta.
b) Haver impartit docència directa a l'aula com a funcionari de carrera, durant un període d'igual durada, en un centre públic que imparteix ensenyaments del mateix nivell i règim.
c) Estar prestant serveis en un centre públic del Departament d'Educació, del mateix nivell i règim, amb una antiguitat d'almenys un curs acadèmic, en el moment de la publicació de la convocatòria.
d) Tenir coneixement del català, i de l'aranès a la Val d'Aran, acreditat amb el nivell C o equivalent, o la idoneïtat corresponent.
9.4 Els professors designats per a l'exercici dels altres òrgans de govern han de ser funcionaris de carrera en servei actiu i tenir destinació definitiva al centre.
El càrrec de cap d'estudis l'ha d'ocupar un professor dels cossos docents del nivell educatiu i règim corresponent.
Per participar en el concurs de mèrits per ser nomenat director d'un centre de menys de vuit unitats, dels centres d'ensenyaments artístics, d'idiomes o de formació d'adults, no són exigibles els requisits a) i b) del punt 3 de l'article 9 d'aquest Decret.
Per ser nomenat per a qualsevol de la resta d'òrgans de govern en aquests centres, el director o directora dels serveis territorials del Departament d'Educació pot eximir els professors de tenir la destinació definitiva al centre.
El Departament d'Educació convoca periòdicament el concurs de mèrits per a la designació dels directors dels centres docents en què hagi de quedar vacant aquest càrrec.
12.1 La selecció entre els aspirants a director la realitza la comissió de selecció que es constitueix amb aquesta finalitat.
12.2 La comissió és constituïda per:
Un inspector d'educació, que la presideix, i un director d'un centre públic del mateix nivell i règim que el centre on s'hagi de proveir la direcció, com a representants de l'administració educativa.
Tres representants del claustre de professors i dos representants del consell escolar, dels quals un serà del sector de pares i l'altre el representant de l'ajuntament, com a representants dels òrgans de participació en el control i la gestió del centre corresponent.
En els centres docents on no hi ha representació dels pares, els representants del consell escolar seran l'un del sector d'alumnes i l'altre el representant de l'ajuntament.
Actua com a secretari de la comissió el director que forma part de la comissió com a representant de l'administració educativa.
En cap cas els aspirants poden formar part de la comissió.
Els membres de les comissions són nomenats pel director o la directora dels serveis territorials que correspongui.
Els directors que es presentin al concurs de mèrits per a la selecció d'aspirants a la direcció del centre en el qual estan exercint la direcció no podran formar part de la comissió de selecció ni dur a terme les funcions que en el procés de selecció estan assignades al director del centre.
Aquestes funcions seran exercides pel cap d'estudis, en el cas que no sigui candidat, o, consecutivament, pel coordinador pedagògic o pel secretari del centre, si no tenen motiu d'abstenció.
14.1 Durant el termini fixat a la convocatòria, els aspirants a director presenten la seva sol·licitud per escrit, adreçada al director o a la directora dels serveis territorials que correspongui i hi adjunten la documentació acreditativa dels mèrits al·legats, amb relació al barem de l'annex d'aquest Decret, inclòs el projecte específic que recull la seva proposta directiva en relació amb el projecte educatiu del centre a la direcció del qual opta.
En el cas que s'opti a la direcció de centres diferents, els aspirants hauran de prioritzar les seves opcions en la sol·licitud.
14.2 A l'efecte de l'elaboració del projecte específic de direcció, els aspirants a director podran consultar la documentació relativa al centre a la direcció del qual opten, en els serveis territorials que correspongui i en la forma que es determini.
La unitat competent dels serveis territorials per raó de matèria comprova per a cada candidat el compliment dels requisits esmentats a l'article 9 d'aquest Decret i tramet al director o a la directora dels serveis territorials la proposta d'admissió i de desestimació de sol·licituds.
La sol·licitud només es pot desestimar per incompliment dels requisits.
El director o la directora dels serveis territorials resol sobre l'admissió i la desestimació de les sol·licituds presentades.
Aquesta resolució es publica al web del Departament d'Educació i al tauler d'anuncis de la seu dels serveis territorials que correspongui i es notifica al director del centre afectat perquè es faci pública al tauler d'anuncis del centre.
Contra la desestimació de la sol·licitud els aspirants poden presentar un recurs d'alçada davant la direcció general competent en raó de matèria.
El director del centre docent convoca el claustre de professors i el consell escolar per notificar-los les sol·licituds admeses i procedir a l'elecció dels seus representants en la comissió de selecció.
El director del centre tramet al director o a la directora dels serveis territorials còpia de l'acta de la sessió de cadascun dels òrgans de participació esmentats.
El director o la directora dels serveis territorials nomena els membres de la comissió.
La comissió es constitueix dins el termini fixat a la convocatòria.
El director o la directora dels serveis territorials lliura a la presidència de cada comissió la documentació corresponent a cadascuna de les sol·licituds admeses.
18.1 La selecció dels aspirants es realitza en dues fases.
18.2 En la primera fase, la comissió de selecció considera els mèrits relacionats amb l'experiència professional dels aspirants, en l'àmbit de la gestió i de la docència, que hagi estat valorada positivament, i en l'àmbit de la participació com a representant del claustre al consell escolar.
Es valora especialment l'experiència prèvia en l'exercici de la direcció.
En aquesta fase, també es valoren els títols universitaris diferents a l'exigit per a l'ingrés al cos de la funció pública docent des del qual es concursa.
La valoració dels mèrits que hagin estat acreditats pels aspirants es fa d'acord amb el barem que consta a l'annex d'aquest Decret.
Els serveis territorials lliuren a la comissió de selecció la documentació que acredita els mèrits corresponents a aquesta primera fase del concurs, amb una proposta de baremació a ratificar o modificar per la comissió.
La puntuació mínima requerida en aquesta fase és de 8 punts.
Els aspirants que obtinguin o que superin aquesta puntuació passaran a la fase següent.
18.3 En la segona fase es consideren els mèrits professionals específics acreditats a través de les activitats de formació, recerca i publicacions relacionades amb la gestió i direcció dels centres docents i dels serveis i programes educatius, i a través del projecte específic que recull la proposta directiva de l'aspirant en relació amb el projecte educatiu del centre.
Els aspirants exposaran el seu projecte de direcció davant la comissió de selecció.
La comissió de selecció podrà demanar el parer del consell escolar sobre els projectes específics presentats.
A aquest efecte, els membres del consell escolar podran consultar aquests projectes en la forma que es determini.
La comissió de selecció valorarà els mèrits professionals específics d'acord amb el barem i criteris que consten a l'annex d'aquest Decret.
La puntuació mínima que s'ha d'obtenir en aquesta fase per ser seleccionat és de 6 punts.
18.4 La comissió seleccionarà l'aspirant que hagi obtingut la puntuació més alta, com a suma de les puntuacions de les dues fases, d'entre aquells que hagin obtingut o superat les puntuacions mínimes corresponents.
18.5 En cas d'empat en la puntuació obtinguda en la suma de les puntuacions de les dues fases entre diversos aspirants, se selecciona el que hagi obtingut major valoració en la segona fase.
Si encara subsisteix l'empat, se selecciona el que hagi obtingut major valoració en l'apartat A del barem de la primera fase.
Si subsisteix l'empat, se selecciona el que hagi obtingut major valoració en l'apartat B i així successivament amb la resta d'apartats del barem fins a l'apartat H. Si finalment subsisteix l'empat, s'efectuarà un sorteig entre els aspirants empatats.
18.6 El secretari de la comissió estén l'acta acreditativa de les puntuacions obtingudes per cada aspirant en tots els conceptes, i hi fa constar la persona seleccionada.
L'acta és signada per tots els membres de la comissió.
El president de la comissió fa pública l'acta al tauler d'anuncis del centre i la tramet al director o directora dels serveis territorials, qui ordena la seva publicació al tauler d'anuncis dels serveis territorials.
18.7 Contra les decisions contingudes a l'acta acreditativa de les puntuacions obtingudes les persones interessades poden presentar reclamació en el termini de cinc dies davant la comissió de selecció.
Contra la decisió de la comissió les persones interessades poden interposar recurs d'alçada davant el director o directora dels serveis territorials.
La resolució del recurs posa fi a la via administrativa.
19.1 Els aspirants seleccionats realitzen el programa de formació inicial, organitzat pel Departament d'Educació, que consisteix en:
a) Un curs teòric de formació sobre els aspectes fonamentals del sistema educatiu, l'organització, la planificació estratègica, el funcionament i la gestió dels centres docents, l'organització i la gestió de recursos personals i materials, les estratègies de mediació, comunicació i dinàmica de grups, la gestió de la prevenció dels riscos laborals, els procediments de gestió administrativa i econòmica, la normativa legal en matèria de centres, alumnat i professorat, i altres continguts en relació amb la funció directiva.
b) Un període de pràctiques de direcció.
19.2 Els aspirants seleccionats que tenen adquirida la categoria de director, definida a la Llei orgànica 10/2002, estan exempts de realitzar el programa de formació inicial.
19.3 Els aspirants seleccionats que estan acreditats per a l'exercici de la funció directiva, d'acord amb les previsions de la Llei orgànica 9/1995, estan exempts del curs teòric de formació.
20.1 Els aspirants seleccionats que no tinguin reconeguda la categoria de director seran nomenats director en pràctiques per un període d'un any, abans de finalitzar el qual seran avaluats del programa de formació inicial.
20.2 El director o directora dels serveis territorials nomena director del centre l'aspirant seleccionat que ja té adquirida la categoria de director o que obté avaluació positiva en el programa de formació inicial.
20.3 L'aspirant seleccionat per la comissió de selecció que no supera el programa de formació inicial no és nomenat director.
21.1 La convocatòria del procés de selecció es publicarà abans del 31 de gener i es resoldrà abans del 30 d'abril.
21.2 El nomenament de director o de director en pràctiques tindrà efectes d'1 de juliol.
22.1 En el cas dels centres de nova creació, el director o la directora dels serveis territorials corresponent del Departament d'Educació nomena el director per un període de tres anys, transcorregut el qual es proveeix el càrrec de director per concurs de mèrits, amb independència de l'avaluació que hagi obtingut la persona que ha exercit de director per l'exercici del càrrec.
La designació recau en un professor funcionari de carrera dels cossos del nivell educatiu i règim al qual pertany el centre, que reuneix els requisits següents:
Si el professor designat no té reconeguda la categoria de director, abans del nomenament haurà de superar el programa de formació inicial a què fa referència l'article 19 d'aquest Decret.
22.2 El director o la directora dels serveis territorials nomena la resta d'òrgans de govern pel mateix període, un cop escoltat el director.
Aquests òrgans de govern han de reunir els requisits establerts amb caràcter general, llevat de l'exigència de la destinació definitiva al centre.
23.1 Si en un centre no es presenta cap aspirant, si la comissió corresponent no n'ha seleccionat cap atès que cap dels aspirants ha obtingut la puntuació mínima necessària, o si l'aspirant seleccionat per la comissió de selecció no supera el programa de formació inicial previst a l'article 19 d'aquest Decret, es notifica el fet al director o a la directora dels serveis territorials corresponents, el qual nomena director per un període de tres anys, transcorregut el qual es proveeix el càrrec de director per concurs de mèrits, amb independència de l'avaluació que hagi obtingut per l'exercici del càrrec de director.
23.2 La designació recau en un professor dels cossos docents que correspongui al nivell educatiu i règim del centre, que reuneix els requisits següents:
En el cas que no es pugui acreditar documentalment la possessió del nivell exigit, s'estarà al que disposa l'article 7.1 del Decret 161/2002, d'11 de juny, sobre l'acreditació del coneixement del català i l'aranès en els processos de selecció de personal i de provisió de llocs de treball de les administracions públiques de Catalunya.
23.3 Si el professor designat no té reconeguda la categoria de director, abans del nomenament haurà de superar el programa de formació inicial a què fa referència l'article 19 d'aquest Decret.
23.4 El director o la directora dels serveis territorials nomena la resta d'òrgans de govern, a proposta del director, pel mateix període.
Aquests òrgans de govern han de reunir els requisits establerts amb caràcter general.
24.1 Els directors nomenats són avaluats al llarg del seu mandat.
24.2 L'avaluació dels directors té caràcter qualitatiu i continu durant el període pel qual han estat nomenats.
Als efectes de facilitar la renovació del període de mandat, el resultat de l'avaluació es notifica al director amb anterioritat a la convocatòria del concurs de mèrits per proveir les vacants de l'any corresponent.
24.3 Els directors que no tenen adquirida la categoria de director i obtenen avaluació positiva a la fi del seu primer període de mandat adquireixen la categoria de director per als centres públics del nivell educatiu i règim corresponent.
En aquesta avaluació caldrà escoltar el parer dels òrgans de participació en el control i la gestió del centre.
25.1 El nomenament de director s'efectua per períodes de tres anys.
25.2 El director que obté avaluació positiva en relació amb el seu període de mandat pot optar per continuar en l'exercici del càrrec fins a completar un total de quatre períodes consecutius.
A aquests efectes es tindran en compte exclusivament els períodes pels quals ha estat designat segons els criteris de la Llei orgànica 10/2002, de 23 de desembre, de qualitat de l'educació.
Abans del final del segon i del tercer períodes d'exercici de la direcció, els directors que optin per continuar en el càrrec, i una vegada avaluats positivament, hauran d'elaborar una actualització del seu projecte específic inicial, el qual formarà part de l'avaluació de la seva tasca directiva.
Aquest nou projecte contindrà tant una valoració relativa a l'assoliment dels objectius plantejats en el projecte específic inicial com, en relació amb aquesta valoració, les propostes de millora i, si s'escau, el plantejament de nous objectius, per al període següent.
25.3 Superat el límit màxim de quatre períodes, el director avaluat positivament pot participar novament en el concurs de mèrits per ocupar la direcció del centre.
25.4 Al director en pràctiques que obté una avaluació positiva d'aquesta fase se'l nomena director i se li reconeix el període del seu mandat de director des del nomenament en pràctiques a tots els efectes.
26.1 El director cessa en les seves funcions en completar el període pel qual ha estat nomenat, si no opta per continuar en l'exercici del càrrec d'acord amb l'article anterior, quan ha completat un total de quatre períodes consecutius, si no és avaluat positivament, per incapacitat física o psíquica sobrevinguda, o si deixa de complir les condicions necessàries per al seu nomenament.
26.2 El director pot presentar la renúncia motivada abans de finalitzar el període pel qual fou nomenat.
Perquè la renúncia sigui efectiva, ha de ser acceptada pel director o la directora dels serveis territorials corresponents del Departament d'Educació.
26.3 En cas d'instrucció d'expedient disciplinari al director, el Departament d'Educació pot acordar la suspensió cautelar de les seves funcions en els termes previstos en la normativa vigent en matèria de règim disciplinari.
En aquest supòsit, el director o la directora dels serveis territorials encarrega les funcions de director al cap d'estudis, mentre es mantingui la suspensió cautelar.
26.4 Quan per resolució ferma d'un expedient disciplinari per incompliment greu o molt greu de les funcions inherents al càrrec de director, el Departament d'Educació disposa la revocació motivada del nomenament del director, el funcionari destituït per aquest motiu no pot participar en cap concurs de selecció de directors durant el termini d'un any, en el cas de falta greu, i de sis anys, en el cas de falta molt greu.
26.5 En els supòsits previstos als punts 2 i 4 d'aquest article, el director o la directora dels serveis territorials nomena un nou director del centre fins a la següent convocatòria de concurs de mèrits, d'acord amb el procediment establert en l'article 23 d'aquest Decret.
27.1 El director proposa el nomenament dels altres òrgans de govern del centre, els quals són nomenats pel director o la directora dels serveis territorials.
27.2 Aquests òrgans de govern cessen en les seves funcions en finalitzar el seu mandat, la durada del qual és de tres anys, quan cessa el director, o quan deixen de complir algun dels requisits exigits per a l'exercici del càrrec.
27.3 Els òrgans de govern a què fa referència aquest article poden presentar la renúncia motivada al seu càrrec abans de finalitzar el període per al qual foren nomenats.
Perquè la renúncia sigui efectiva, ha de ser acceptada pel director o la directora dels serveis territorials corresponent del Departament d'Educació, escoltat el director del centre.
27.4 El director o la directora dels serveis territorials pot disposar la destitució d'aquests òrgans de govern, a proposta motivada i per escrit del director del centre, havent efectuat prèviament el tràmit de vista i audiència a la persona interessada, i la comunicació al consell escolar.
27.5 Si durant el període de mandat del director resta vacant el càrrec d'algun òrgan de govern, el director proposa el nomenament que pertoqui.
27.6 El director informa el claustre de professors i el consell escolar del centre de la proposta, el nomenament, el cessament i la destitució dels òrgans de govern.
28.1 Per exercir la prefectura dels òrgans de coordinació es nomenen funcionaris docents, de carrera, en servei actiu i amb destinació definitiva al centre.
Només per insuficiència d'aquests es nomenen funcionaris que no tinguin destinació definitiva.
En aquest cas, el nomenament es fa, com a màxim, fins a la fi del curs acadèmic en què es produeix aquesta circumstància.
28.2 El director del centre nomena els òrgans de coordinació.
28.3 El nomenament per exercir les funcions corresponents als òrgans de coordinació es fa, com a màxim, fins a la fi del mandat del director.
28.4 En els instituts d'educació secundària, tindran prioritat per optar a cap de departament didàctic els professors del centre que pertanyen al cos de catedràtics d'ensenyament secundari, d'acord amb el lloc que ocupa en la plantilla del centre com a titular d'alguna de les especialitats integrades en el respectiu departament.
Si cap d'ells no hi opta i se'n té constància expressa, o en cas d'absència de catedràtics, el nomenament podrà recaure en professors funcionaris del cos de professors d'ensenyament secundari o, a falta d'aquests, en qualsevol altre professor que imparteixi ensenyaments del mateix nivell o règim, d'acord amb el lloc que ocupa en la plantilla del centre com a titular d'alguna de les especialitats integrades en el respectiu departament.
En aquest supòsit, el nomenament es fa, com a màxim, fins a la fi del curs acadèmic en què es produeix aquesta circumstància.
El nomenament s'efectua escoltat el departament.
Les previsions del paràgraf anterior s'adopten de manera anàloga als centres públics d'ensenyaments de règim especial.
28.5 El director del centre pot acceptar la renúncia motivada o disposar la destitució dels qui exerceixen la prefectura dels òrgans de coordinació abans de la fi del període pel qual han estat nomenats, amb audiència prèvia a l'interessat.
28.6 El director informa el claustre de professors, el consell escolar del centre i els serveis territorials del nomenament, cessament i destitució dels òrgans de coordinació.
29.1 El director, el cap d'estudis i el secretari són els òrgans de govern de les zones escolars rurals.
29.2 Els procediments de selecció, nomenament i cessament del director de la zona escolar rural són els establerts amb caràcter general per a la resta de centres docents públics.
29.3 Els procediments de designació, nomenament i cessament del cap d'estudis i del secretari de la zona escolar rural, són els establerts amb caràcter general per a la resta de centres docents públics.
30.1 El consell escolar de la zona escolar rural i el claustre de professors són els òrgans de participació en el control i la gestió de la zona escolar rural.
30.2 El consell escolar de la zona escolar rural té la composició següent:
b) El cap d'estudis de la zona.
c) Els directors dels centres que la integren.
e) Un representant dels pares de cada centre integrant de la zona escolar rural.
f) Un regidor o un representant de cadascun dels ajuntaments dels municipis on s'ubiquen els centres que integren la zona escolar rural.
g) Un representant del personal d'administració i serveis.
h) El secretari de la zona escolar rural, que actua de secretari del consell escolar, amb veu i sense vot.
30.3 Són membres del claustre de professors de la zona escolar rural tots els mestres adscrits a la zona escolar rural o als centres que la integren.
31.1 Amb caràcter general, el director, el cap d'estudis i el secretari són els òrgans de govern dels centres de formació d'adults.
31.2 En els centres de formació d'adults que tinguin adscrits quatre o cinc docents, el director assumirà les funcions de cap d'estudis.
I en els centres que tinguin un nombre de docents no superior a tres el director assumirà, també, les funcions de secretari.
31.3 El procediment de selecció, nomenament i cessament dels òrgans de govern dels centres de formació d'adults són els establerts amb caràcter general en el capítol 3 d'aquest Decret.
32.1 El consell de centre i el claustre de professors són els òrgans de participació en el control i la gestió dels centres de formació d'adults.
32.2 El consell de centre té la composició següent:
c) Un representant de l'Ajuntament del terme municipal en el qual es troba el centre.
e) Un nombre determinat de representants dels alumnes.
f) Un representant del personal d'administració i serveis.
g) El secretari del centre, que actua de secretari del consell de centre, amb veu i sense vot.
32.3 El nombre de representants del professorat i el nombre de representants de l'alumnat no poden ser inferiors a un terç del total de components del consell de centre.
32.4 El consell de centre estableix el nombre de representants de cada sector respectant el criteri esmentat a l'apartat anterior.
32.5 El procediment d'elecció del consell de centre serà l'establert amb caràcter general en els articles 3 a 8 d'aquest Decret, en relació amb els sectors que hi són representats.
El president del consell de centre tramet a l'òrgan competent l'acta de la sessió de constitució del nou consell.
Als centres de formació d'adults els és d'aplicació l'article 28 d'aquest Decret, llevat del seu apartat 4.
En els centres docents públics no gestionats pel Departament d'Educació, l'administració titular estableix les condicions i els requisits per exercir els càrrecs corresponents als òrgans de govern i de coordinació, d'acord amb el marc legal.
Les previsions d'aquest Decret quant a les actuacions del director dels serveis territorials del Departament d'Educació en relació amb els centres de la ciutat de Barcelona s'entenen referides als corresponents òrgans del Consorci d'Educació de Barcelona quan aquest assumeixi les competències corresponents.
Adquisició de la categoria de director.1 El professorat acreditat per a l'exercici de la direcció dels centres docents públics, que ha exercit amb posterioritat a l'acreditació el càrrec de director durant un mínim de tres anys abans de l'entrada en vigor de la Llei orgànica 10/2002, de 23 de desembre, de qualitat de l'educació, té adquirida la categoria de director..2 El professorat acreditat per a l'exercici de la direcció dels centres docents públics que estava exercint el càrrec de director al moment de l'entrada en vigor de la Llei orgànica 10/2002, esmentada, adquireix la categoria de director una vegada hagin transcorregut tres anys de mandat de director i hagi estat avaluat positivament.
El professorat acreditat per a l'exercici de la direcció dels centres docents públics que no té la categoria de director, en el cas de ser seleccionat per ser nomenat director, està exempt de la realització de la part teòrica de la formació inicial.
El Departament d'Educació pot prorrogar per un any el nomenament dels directors que acabin el seu període de mandat l'any 2004.
Quan no sigui possible la pròrroga del mandat es procedirà a efectuar els nomenaments dels nous directors per un període de 3 anys.
En aquest cas, l'acreditació del coneixement del català o de l'aranès s'efectua per qualsevol dels procediments que preveu l'article 3 del Decret 161/2002, d'11 de juny, sobre l'acreditació del coneixement del català i de l'aranès en els processos de selecció de personal i de provisió de llocs de treball de les administracions públiques de Catalunya.
Queda derogat el Decret 352/2000, de 7 de novembre, pel qual es regulen la constitució i composició del consell escolar i l'elecció, nomenament i cessament del director i dels altres òrgans unipersonals dels centres docents públics, el capítol 3 del Decret 72/1994, de 6 d'abril, pel qual es regulen els centres de formació d'adults, en allò que s'oposi al que s'estableix en aquest Decret, i qualsevol norma d'igual o inferior rang que s'oposi al que disposa aquest Decret.
Aquest Decret entra en vigor l'endemà de la data de la publicació al Diari Oficial de la Generalitat de Catalunya.
Barem de la fase primera del concurs de mèrits per a la selecció de candidats a director:
A. Per l'exercici del càrrec de director, amb valoració positiva:
1,50 punts per cada any, en un centre del mateix nivell i règim.
0,75 punts per cada any, en un centre de diferent nivell o règim.
B. Per l'exercici del càrrec de cap d'estudis, de coordinador pedagògic, de secretari, o anàleg, amb valoració positiva:
0,75 punts per cada any, en un centre del mateix nivell i règim.
0,50 punts per cada any, en un centre de diferent nivell o règim.
C. Per cada any de servei com a coordinador de cicle en l'educació infantil, en l'educació primària o en l'educació secundària obligatòria, coordinador d'educació secundària obligatòria, de batxillerat o de formació professional, coordinador d'una aula de formació d'adults, cap de departament didàctic, cap de seminari o anàlegs, amb valoració positiva:
0,50 punts per cada any, en un centre del mateix nivell i règim.
0,25 punts per cada any, en un centre de diferent nivell o règim.
Als efectes de la valoració positiva de l'exercici del càrrec de director previst a l'apartat A anterior, s'entendrà valorat positivament l'exercici de la direcció dels centres docents durant els anys anteriors a l'entrada en vigor del Decret 71/1996, de 5 de març, pel qual es regula l'acreditació de la direcció en els centres docents.
Per analogia, s'entendrà valorat positivament l'exercici dels càrrecs directius i de coordinació dels centres docents, previstos a l'apartat B i C anteriors, durant els anys anteriors a l'entrada en vigor de la Llei orgànica 10/2002, de 23 de desembre, de qualitat de l'educació.
D. Per cada any de servei en llocs de treball de l'administració educativa de nivell 26 o superior: 0,75 punts.
Per la suma dels apartats A, B, C i D no es donarà una valoració superior a 17 punts.
E. Per pertànyer al cos de catedràtics d'ensenyament secundari, en els concursos de mèrits per a director d'un Institut d'Educació Secundària; al cos de catedràtics d'escola oficial d'idiomes, en els concursos de mèrits per a director d'una Escola Oficial d'Idiomes; al cos de catedràtics d'arts plàstiques i disseny, en els concursos de mèrits per a director d'Escola d'Arts, d'Escola Superior de Conservació i Restauració de béns culturals o Escola Superior de Disseny: 2 punts.
F. Pels anys d'experiència docent que superen els cincs exigits com a requisit, si es valora positivament la tasca docent realitzada:
1 punt per cada any, en un centre del mateix nivell i règim.
0,5 punts per cada any, en un centre de diferent nivell o règim.
Per aquest concepte es pot obtenir un màxim de 6 punts.
S'entendrà valorada positivament la tasca docent realitzada durant els anys anteriors a l'entrada en vigor de la Llei orgànica 10/2002, de 23 de desembre, de qualitat de l'educació, amb criteri anàleg a l'aplicat als apartats B i C.
La Inspecció d'Ensenyament realitzarà la valoració de l'exercici de càrrecs i de l'experiència docent dels candidats a la direcció dels centres docents prevista en els apartats A, B, C i F d'aquest barem, d'acord amb l'establert a l'article 88.3 de la Llei orgànica 10/2002, de 23 de desembre, de qualitat de l'educació.
G. Per cada any d'experiència com a representant del claustre al consell escolar: 0,5 punts.
Per aquest concepte es pot obtenir un màxim de 2 punts.
Els punts per anys d'experiència previstos en els apartats A, B, C, D, F i G es calcularan dividint per 12 el nombre de mesos acumulats fins al final del curs en el qual es realitzi la convocatòria i multiplicant el resultat pels punts anuals assignats a cada any d'exercici en el càrrec i servei, d'experiència docent o com a representant del claustre en el consell escolar.
El nombre de punts resultant de les operacions anteriors no pot ultrapassar el nombre màxim de punts establert, si s'escau, en els apartats del barem.
H. Per cada titulació universitària diferent de l'exigida per a l'ingrés al cos de la funció pública docent des del qual es concursa:
1 punt per cada títol de doctor, de llicenciat, d'arquitecte o enginyer.
0,5 punts per cada títol de diplomat universitari o equivalent.
Per aquest concepte es pot obtenir un màxim d'1 punt.
Per la suma dels apartats E, F, G i H no es donarà una valoració superior a 8 punts.
Barem de la fase segona del concurs de mèrits per a la selecció de candidats a director:
I. Per activitats de formació, recerca i publicacions relacionades amb la gestió i direcció dels centres docents i dels serveis i programes educatius: fins a 3 punts.
J. Per la valoració del projecte específic que recull la proposta directiva de l'aspirant en relació amb el projecte educatiu del centre, exposat davant la comissió de selecció: fins a 12 punts.
El projecte de direcció serà global i inclourà, almenys, els continguts següents:
a) Valoració del funcionament actual del centre docent a partir del seu projecte educatiu, tant des del punt de vista pedagògic com de gestió, i de la incidència de l'entorn sobre el centre.
La comissió de selecció valorarà el coneixement del centre i la coherència del projecte específic amb l'avaluació interna i externa del centre i amb altres fonts d'informació disponibles.
També valorarà el coneixement de l'entorn i de la seva incidència en el centre.
b) Concreció dels objectius a assolir i descripció global de l'organització i el funcionament del centre previstos en finalitzar el projecte de direcció.
En particular, el projecte concretarà els objectius directament relacionats amb el procés d'ensenyament-aprenentatge dels alumnes.
La comissió de selecció valorarà la relació del projecte de direcció amb els objectius del Departament d'Educació i amb el projecte educatiu del centre.
c) Descripció de les grans línies d'actuació previstes per assolir els objectius fixats a l'apartat anterior i previsió dels recursos necessaris.
En particular, s'especificarà l'estratègia per aconseguir la participació de la comunitat educativa i la seva implicació en l'aplicació del projecte de direcció.
La comissió de selecció valorarà la coherència de les estratègies amb els objectius, les previsions de treball en equip i, si s'escau, la proposta d'equip de govern que s'incorpora a la proposta de direcció, l'optimització dels recursos disponibles, el realisme sobre els recursos a obtenir i les possibilitats d'assolir els objectius amb els recursos previstos.
d) Exposició del procés d'avaluació del desenvolupament del projecte de direcció i dels mecanismes previstos per informar els òrgans de control i participació.
La comissió de selecció valorarà el rigor i la simplicitat del procés per fer el seguiment i valorar l'aplicació del projecte de direcció, per prendre decisions a partir dels resultats obtinguts i per fer efectiva la transparència informativa.
La comissió de selecció farà una valoració global del projecte específic presentat i exposat per cada aspirant, a partir de les valoracions dels diferents continguts parcials esmentats.